Document ID: 32013D0641

KOMISIJAS LĒMUMS
(2013. gada 7. novembris)
par ekoloģiskajiem kritērijiem ES ekomarķējuma piešķiršanai klozetpodiem un pisuāriem
(izziņots ar dokumenta numuru C(2013) 7317)
(Dokuments attiecas uz EEZ)
(2013/641/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 25. novembra Regulu (EK) Nr. 66/2010 par ES ekomarķējumu (1) un jo īpaši tās 8. panta 2. punktu,
apspriedusies ar Eiropas Savienības Ekomarķējuma komiteju,
tā kā:
(1)
Saskaņā ar Regulu (EK) Nr. 66/2010 ES ekomarķējumu var piešķirt produktiem, kam visā to aprites ciklā ir samazināta ietekme uz vidi.
(2)
Regulā (EK) Nr. 66/2010 paredzēts īpašus ES ekomarķējuma kritērijus noteikt atbilstīgi produktu grupām.
(3)
Ūdens patēriņš būtiski palielina dzīvojamo māju un nedzīvojamo ēku vispārējo ietekmi uz vidi, tāpēc ES ekomarķējuma kritēriji jānosaka produktu grupai “klozetpodi un pisuāri”. Šiem kritērijiem jo īpaši vajadzētu veicināt tādu ūdens izmantošanas ziņā efektīvu produktu ražošanu, kas palīdz samazināt gan ūdens patēriņu, gan ar to saistītos citus rādītājus, piemēram, enerģijas patēriņu.
(4)
Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (EK) Nr. 66/2010 16. pantu,
IR PIEŅĒMUSI ŠO LĒMUMU.
1. pants
1. Produktu grupā “klozetpodi un pisuāri” ir ietvertas klozetpodu un pisuāru iekārtas, kā definēts 2. pantā. Šajā produktu grupā ir iekļauti produkti, kas ir vai nav paredzēti lietošanai mājsaimniecībās.
2. Produktu grupā “klozetpodi un pisuāri” nav ietverti šādi produkti:
a)
klozetpodu sēdekļi un vāki - taču tikai tad, ja tos laiž tirgū vai tirgo atsevišķi no klozetpodu vai pisuāru iekārtām;
b)
klozetpodu iekārtas, kurās neizmanto ūdeni, bet kuru skalošanas sistēmā izmanto ķīmiskas vielas un ūdeni, un klozetpodi, kuru skalošanas sistēmā jāizmanto enerģija.
2. pants
Šajā lēmumā piemēro šādas definīcijas:
1)
“klozetpoda iekārta” ir kompaktpods, klozetpoda tvertne vai klozetpoda skalošanas sistēma;
2)
“kompaktpods” ir sanitārtehniska ierīce, kurā skalošanas sistēma apvienota ar klozetpoda tvertni funkcionālā vienībā, lai uzņemtu un aizskalotu cilvēka urīnu un fekālijas, novadot tos uz kanalizācijas sistēmu;
3)
“klozetpoda tvertne” ir sanitārtehniska ierīce, kas uzņem un aizskalo cilvēka urīnu un fekālijas, novadot tos uz kanalizācijas sistēmu;
4)
“pisuāra iekārta” ir kompaktpisuārs, pisuārs, bezūdens pisuārs vai pisuāra skalošanas sistēma;
5)
“pisuāra skalošanas iekārta” ir kompaktpisuārs, pisuārs vai pisuāra skalošanas sistēma;
6)
“kompaktpisuārs” ir sanitārtehniska ierīce, kurā skalošanas sistēma apvienota ar pisuāru funkcionālā vienībā, lai uzņemtu un aizskalotu cilvēka urīnu, novadot to uz kanalizācijas sistēmu;
7)
“pisuārs” ir sanitārtehniska ierīce, kas uzņem urīnu un izmanto ūdeni, lai to aizskalotu un novadītu uz kanalizācijas sistēmu;
8)
“plākšņveida pisuārs” ir sanitārtehniska ierīce ar skalošanas sistēmu vai bez tās un kura sastāv no grīdas kanāla un plātnes vai pie sienas piestiprinātas plāksnes un paredzēta tam, lai uzņemtu urīnu un ūdeni, ko izmanto aizskalošanai un novadīšanai uz kanalizācijas sistēmu;
9)
“bezūdens pisuārs” ir sanitārtehniska ierīce, kas paredzēta urīna uzņemšanai un novadīšanai uz kanalizācijas sistēmu un kura darbojas bez ūdens;
10)
“skalošanas sistēma” - gan attiecībā uz klozetpodu, gan pisuāra skalošanas iekārtu - ir ar iebūvētu signālcaurules savienojumu aprīkota skalošanas tvertne vai ierīce, kas uzskatāma par tikpat efektīvu ierīci, un ieplūdes/izplūdes ierīces vai skalošanas spiedvārsts;
11)
“ūdens taupīšanas ierīce” ir skalošanas ierīce, kas ļauj daļu no pilnā skalošanas apjoma aizskalot, izmantojot divkāršās darbības mehānismus (pārtrauktie) vai divkāršās kontroles mehānismus (divkāršā skalošana);
12)
“pilns skalošanas apjoms” ir kopējais ūdens apjoms, kas skalošanas cikla laikā izplūst no skalošanas sistēmas;
13)
“samazināts skalošanas apjoms” ir tāda daļa no pilnā skalošanas apjoma, kas skalošanas cikla laikā izplūst no ūdens taupīšanas ierīces un nav lielāka par divām trešdaļām no pilna skalošanas apjoma;
14)
“vidējs skalošanas apjoms” ir viena pilna skalošanas apjoma un trīs samazinātu skalošanas apjomu vidējais aritmētiskais rādītājs, ko aprēķina, izmantojot pielikuma 1. papildinājumā noteikto metodiku;
15)
“skalošanas kontrole pēc pieprasījuma” ir tādas sanitārtehniskas ierīces skalošanas ietaise, ko lietotājs var darbināt manuāli, ar rokturi, sviru, pogu, kājas pedāli vai citu līdzvērtīgu skalošanas palaidējmehānismu, vai arī sensoru, kas konstatē sanitārtehniskās ierīces lietojumu;
16)
“regulētājierīce” ir ierīce, ar ko var noregulēt pilnu skalošanas sistēmas skalošanas apjomu un - attiecīgā gadījumā - samazinātu skalošanas sistēmas skalošanas apjomu.
3. pants
Kritēriji Regulā (EK) Nr. 66/2010 paredzētā ES ekomarķējuma piešķiršanai produktam, kas ietilpst šā lēmuma 1. pantā noteiktajā produktu grupā “klozetpodi un pisuāri”, kā arī ar tiem saistītās novērtēšanas un pārbaudes prasības ir izklāstītas pielikumā.
4. pants
Kritēriji un ar tiem saistītās novērtēšanas un verifikācijas prasības, kas izklāstītas pielikumā, ir spēkā četrus gadus no 2013. gada 7. novembra.
5. pants
Administratīvos nolūkos produktu grupai “klozetpodi un pisuāri” piešķirtais koda numurs ir 41.
6. pants
Šis lēmums ir adresēts dalībvalstīm.
Briselē, 2013. gada 7. novembrī

Labels: 1
14
20
7
3